《冬雨不止郑丈作诗次韵》
宋代·王洋

海门山外天池雨，来趁沱江打鼍鼓。
望夫台上湿愁红，玉斧坛鼍没沙渚。
貂裘公子思寒侣，佩玉鸣鸾不成舞。
殷勤举爵祝云师，壮士端须气相许。
果然晴日照鱼梁，鸿雁高飞肃霜羽。
西清丈人诗眼高，高友渊云仆徐庾。
兴来弄笔起春风，暖日桃花静初吐。
且题红药寄长沙，不用短衣从猛虎。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。